b'\n_START_ARTICLE_\nBitka pri Lepantu (1571)\n_START_SECTION_\nPredhodno dogajanje\n_START_PARAGRAPH_\nZ razpadom Bizanca sta se odlo\xc4\x8dilno okrepila Bene\xc5\xa1ka republika in Otomansko cesarstvo. Otomansko cesarstvo se je na podlagi evropskih verskih vojn in kri\xc5\xbearskih vojn lahko posvetilo lastnim osvajanjem v Sredozemlju. Tako se je sultan Selim II. odlo\xc4\x8dil, da za\xc4\x8dne osvajati tudi kr\xc5\xa1\xc4\x8danska ozemlja. Leta 1565 je poskusil Sulejman Veli\xc4\x8dastni osvojiti Malto, a so ga malte\xc5\xa1ki vitezi zavrnili. Toda leta 1569 se je zgodila tragedija v Benetkah; zgorele so vse ladjedelnice in zaloge lesa. Sulejmanov sin, SelimII, se je odlo\xc4\x8dil, da poskusi ponovno. Naslednje leto (1570) je tako napadel in osvojil Ciper._NEWLINE_Zaradi padca Cipra so se sredozemske kr\xc5\xa1\xc4\x8danske dr\xc5\xbeave zdru\xc5\xbeile v t. i. Sveto ligo, v katero so se zdru\xc5\xbeile Bene\xc5\xa1ka republika, Pape\xc5\xa1ka dr\xc5\xbeava, Habsbur\xc5\xa1ka \xc5\xa0panija, Malta, Genova in \xc5\xa1e nekatera druga mesta v Italiji. Osnovni namen je bila ustanovitev mo\xc4\x8dne kr\xc5\xa1\xc4\x8danske flote, ki bi lahko uni\xc4\x8dila tur\xc5\xa1ko vojno mornarico._NEWLINE_Po padcu Cipra se je otomanska vojna mornarica odpravila proti Jadranu. Dopolnila je svoje zaloge na albanski obali in za\xc4\x8dela napadati obmorska mesta; sprva je Selim II. ukazal napad na Krf, nato med 9. in 16. avgustom neuspe\xc5\xa1ni napad na Kotor. Zaradi neuspeha se je Selim II. odlo\xc4\x8dil, da uka\xc5\xbee zaplutje v Patraski zaliv, kjer bo flota popolnila zaloge, oskrbela \xc5\xbertve in popravila ladje._NEWLINE_Celotna kr\xc5\xa1\xc4\x8danska flota se je zbrala pri Krfu, toda potem je ugotovila novo lokacijo tur\xc5\xa1ke flote. Kr\xc5\xa1\xc4\x8danska flota je tako 30. septembra odplula iz Krfa proti Patraskem zalivu.\n_START_SECTION_\nSveta liga\n_START_PARAGRAPH_\nFlota Svete lige je bila sestavljena iz 206 galej, 6 galeasov in 30 tovornih ladij; 105 galej in vse galease so bile last Bene\xc5\xa1ke republike, 88 galej je prispevala Habsbur\xc5\xa1ka \xc5\xa0panija, 12 Pape\xc5\xa1ka dr\xc5\xbeava (najemni\xc5\xa1ke toskanske galeje), 3 je prispevala Genova, 3 malte\xc5\xa1ki vitezi, 3 Savojska republika in ve\xc4\x8d drugih zasebnih galej._NEWLINE_Imela je tudi 12.900 mornarjev, 43.000 vesla\xc4\x8dev, 28.000 vojakov (10.000 \xc5\xa0pancev, 7.000 Nemcev, 6.000 Italijanov in 5.000 drugih) in 3.000 plemi\xc4\x8dev. Ladje so bile opremljene s 1.818 topovi._NEWLINE_V bitki je sodeloval tudi Miguel de Cervantes, ki je bil v bitki ranjen; izgubil je mo\xc4\x8d uporabe leve roke._NEWLINE_Floti je poveljeval Don Juan Avstrijski, nezakonski otrok Karla V. Habsbur\xc5\xa1kega.\n_START_SECTION_\nOtomansko cesarstvo\n_START_PARAGRAPH_\nAli Pa\xc5\xa1a (Ali Pa\xc5\x9fa), vrhovni poveljnik otomanske flote, je zbral med 220 in 230 galej, med 50 in 60 galijic in 20 tovornih ladij._NEWLINE_Na ladjah je bilo 25.000 vojakov (od tega 2.500 jani\xc4\x8darjev), 13.000 mornarjev in 41.000 vesla\xc4\x8dev. Ladje so bile opremljene s 750 topovi.\n_START_SECTION_\nRazpored\n_START_PARAGRAPH_\nKr\xc5\xa1\xc4\x8danska flota je bila razdeljena na 4 eskadre, ki so bile razporejena v liniji sever-jug. Najbolj severna eskadra, Leva eskadra, je imela 53 (ve\xc4\x8dinoma bene\xc5\xa1kih) galej, ki ji je poveljeval Agustino Barbarigo z dvema pomo\xc4\x8dnikoma: Marco Querini in Antonio da Canale. Osrednja eskadra je imela 62 galej in je bila pod osebnim poveljstvom Don Juana; pomagala sta mu Sebastian Veniero in Marcantonio Colonna. Desna eskadra, na skrajnem levem robu, je imela 53 galej in bila pod poveljstvo Giovannija Andrea Doria. Pred temi tremi eskadrami so bile postavljene galease (pred vsako eskadro dve), ki so imele nalogo uni\xc4\x8devanja manj\xc5\xa1ih tur\xc5\xa1kih ladij. \xc4\x8cetrta, Rezervna eskadra, je bila v zaledju in imela skupaj 38 galej; 30 galej je bilo za Osrednjo eskadro in po 4 za Desno in Levo eskadro. Rezervi je poveljeval Alvaro de Baz\xc3\xa1n, 1. markiz Santa Cruza. Poleg tega so organizirali \xc5\xa1e za\xc4\x8dasno Izvidni\xc5\xa1ko skupino (iz 2 desnih in 6 rezervnih galej), ki so pred bitko nadzorovale premike Turkov._NEWLINE_Otomanska flota je prav tako organizirala \xc5\xa1tiri eskadre. Severna eskadra je bila pod poveljstvom Mohameda Siroca in je imela 55 galej. Glavna, srednja eskadra, je bila pod poveljstvom Ali Pa\xc5\xa1e in je imela 96 galej. Ju\xc5\xbena eskadra je imela 60 galej in 30 manj\xc5\xa1ih ladij; poveljeval je Ulih Alija. Organizirana je bila \xc5\xa1e rezerva eskadra v mo\xc4\x8di 10 galej in 20 manj\xc5\xa1ih ladij. Ali Pa\xc5\xa1a je kristjanov-su\xc5\xbenjem obljubil, da jih bo, v primeru zmage, osvobodil.\n_START_SECTION_\nBitka\n_START_PARAGRAPH_\nZjutraj 7. oktobra je kr\xc5\xa1\xc4\x8danska flota opazila, da se otomanska flota razporeja in da je zaplula izven zaliva. Da bi prepre\xc4\x8dil pobeg in paniko, je Don Juan Avstrijski ukazal razporeditev flote in napad na otomanske ladje. Isto\xc4\x8dasno je odposlal sporo\xc4\x8dilo: Kr\xc5\xa1\xc4\x8danstvo je danes na preizku\xc5\xa1nji, Bog tem psom ne bo dovolil, da bi nas potokli. Tako tisti, ki bodo pre\xc5\xbeiveli, kot tisti, ki bodo padli, bodo nocoj sre\xc4\x8dni. Prvi, ker so se tolkli v tej veliki bitki, in drugi, ker bodo slavili v nebesih._NEWLINE_Bitka se je pri\xc4\x8dela ob 10.30. Siroco je napadel kr\xc5\xa1\xc4\x8dansko severno eskadro. To je storil tako, da je izkoristil globino vode ob obali in zaplul ter napadel Bene\xc4\x8dane hkrati v hrbet in spredaj. V prvem napadu je padel bene\xc5\xa1ki poveljnik Barbarigo. Kljub temu so Bene\xc4\x8dani odvrnili njegov napad in ob 12.30 so Bene\xc4\x8dani \xc5\xbee prevesili spopad v svojo korist. Turki so se hoteli umakniti, toda 30 galej je nasedlo na obalnih plitvinah._NEWLINE_Isto\xc4\x8dasno sta se spopadla dva centra. Tu je bil polo\xc5\xbeaj velik del \xc4\x8dasa neodlo\xc4\x8den, saj so jani\xc4\x8darji uspeli ve\xc4\x8dkrat priti na poveljni\xc5\xa1ko ladjo Don Juana, a so bli\xc5\xbenje ladje zmeraj prihitele na pomo\xc4\x8d in jih odgnale s krova. Toda isto\xc4\x8dasno so kr\xc5\xa1\xc4\x8danske ladje izvajale protinapade in tako so ob 13.00 uspele zavzeti admiralsko ladjo Ali Pa\xc5\xa1e in ga hkrati tudi ubile. Ko so Turki to opazili, je vpadla njihova bojna morala in so se pri\xc4\x8dela vdajati, medtem ko se je Uluh Alija pri\xc4\x8del umikati._NEWLINE_Takrat je Doria zapustil bojni razpored in odplul proti jugu z namenom, da bi prepre\xc4\x8dil umik tur\xc5\xa1kih ladij. S tem je storil skoraj katastrofalno napako, saj je tako odkril kr\xc5\xa1\xc4\x8danski bok. Uluh Alija je izkoristil to vrzel, hitro obrnil svoje ladje in napadel kr\xc5\xa1\xc4\x8danski bok in zaledje. Situacijo je re\xc5\xa1ila kr\xc5\xa1\xc4\x8danska rezerva, ki je pripula do odprtine in napadla Uluh Alijo. Le-ta je ob okoli 16.00 spredvidel nesmiselnost bojevanja, toda namesto da bi se vdal, je prebil kr\xc5\xa1\xc4\x8dansko linijo in z okoli 25 do 30 galejami odplul proti Al\xc5\xbeiriji.\n_START_SECTION_\nPo bitki\n_START_PARAGRAPH_\nSkupno je otomanska flota izgubila okoli 180 galej in 60 galijic. Od teh je kr\xc5\xa1\xc4\x8danska flota obdr\xc5\xbeala le 117 galej (s 388 topov) in 13 galijic, ostale so potopili. Kr\xc5\xa1\xc4\x8danska flota pa je izgubila 15 galej, 30 pa je bilo tako po\xc5\xa1kodovanih, da so jih po bitki namerno potopili. Turki so zajeli 2 galeji, a so obdr\xc5\xbeali le eno bene\xc5\xa1ko._NEWLINE_Kr\xc5\xa1\xc4\x8danska flota je izgubila tudi okoli 9.000 mo\xc5\xbe, toda hkrati je osvobodila dvakrat toliko kr\xc5\xa1\xc4\x8danskih ujetnikov. Tur\xc5\xa1ka stran je tako izgubila okoli 30.000 mo\xc5\xbe._NEWLINE_To je bila prva pomorska bitka, ki jo je izgubil Otomanski imperij. Hkrati je to bila tudi najbolj usodna bitka, saj se imperij ni nikoli opomogel in tako je izgubil svojo vodilno vlogo v Sredozemlju. Voja\xc5\xa1ki zgodovinarji danes to bitko ozna\xc4\x8dujejo kot najbolj odlo\xc4\x8dilno pomorsko bitko, saj je popolnoma spremenila potek vojne in geopoliti\xc4\x8dni polo\xc5\xbeaj. Kr\xc5\xa1\xc4\x8danska vojska je tako pove\xc4\x8dala \xc5\xa1tevilo ladij in mo\xc5\xbe, medtem ko je tur\xc5\xa1ka stran izgubila vse razen 30 ladij._NEWLINE_Kljub tako odlo\xc4\x8dilni zmagi kr\xc5\xa1\xc4\x8danska Sveta liga ni izkoristila dose\xc5\xbeene strate\xc5\xa1ke prednosti. Tako niso napadli tur\xc5\xa1ko okupiranih ozemlj (Ciper, Egipt, Al\xc5\xbeirija,...), ampak se je flota po bitki razpustila. Kmalu zatem so se biv\xc5\xa1i zavezniki pri\xc4\x8deli boriti med seboj. Otomansko cesarstvo je tako obdr\xc5\xbealo svoj kopenski monopol vse do konca prve svetovne vojne.'